**בין שמואל לשופטים**

**הרב עמיחי שהם**

מפתיע לגלות מה רב הדמיון בין סיפור **הולדת שמואל הנביא** לבין סיפור **לידתו המופלא של שמשון**: שני מנהיגים אלו נולדו לאמהות עקרות - על מנוח נאמר "ואשתו עקרה ולא ילדה" (שופטים, יג, ב), וכן "ולחנה אין ילדים" (א', ב); בשני המקרים עומד במוקד הסיפור נדר נזירות: על שמשון נאמר "כי נזיר אלוקים יהיה הנער מן הבטן" (שופטים, יג, ז) , ואף על שמואל - "ומורה לא יעלה על ראשו" (א', יא; וכן במשנה האחרונה במסכת נזיר); ולבסוף, כמובן, שני המנהיגים הושיעו את ישראל מיד פלשתים.

אך דווקא מתוך נקודות דמיון אלו נחשף **הפער העמוק שבין שתי הדמויות**, פער המבטא את המהלך המיוחד של ספר שמואל.

אצל חנה יש תפילה ובקשה, ונזירות שמואל היא יוזמתה של האם העקרה. לעומת זאת, נזירות שמשון נכפתה על אמו בידי מלאך ה'. **שמואל הוא פרי יוזמה אנושית הדורשת את ה', ואילו שמשון הוא שחקן המושתל בעולם בידי ה'.**

הבדל זה ממשיך ומתבטא גם בפער שבין הישועות: ישועת שמשון נעשית בדרך אגב ואינה משמעותית, ולעומתה **ישועת שמואל פותחת מהלך של תשובה ממשית ומתחילה תיקון משמעותי** המסוכם בתחילת פרק ז': "וינהו כל בית ישראל אחרי ה'... ויעבדו את ה' לבדו".

ישועת שמשון באה מתוך צרה - תקופת שעבוד ישראל לפלשתים, והיא היוותה 'כיבוי שריפות' בלבד, בלי תועלת לטווח רחוק. סיפור שמואל מתחיל ביוזמה אנושית שלא נועדה לפתור בעיה מדינית מסוימת, ודווקא הוא מצליח לחולל תשובה תמידית.

**הבדל זה מבטא את ההבדל המשמעותי שבין ספר שופטים לבין ספר שמואל - מעבר מהמעגל הסגור של חטא-עונש-זעקה-ישועה, למהלך של תיקון אמיתי ויצירת מנהיגות משמעותית** שתוביל את ישראל למציאות מתוקנת.

לסיום, נזכיר שתי נקודות נוספות **הקושרות את תחילת ספר שמואל לסיום ספר שופטים**:

**מקום העלילה** - משכן שילה תופס מקום חשוב בעלילת פילגש בגבעה, וזוהי זירת ההתרחשות בתחילת ספר שמואל (עד חורבן המשכן בפרק ד).

**דמויות המפתח** - בשני הסיפורים החותמים את ספר שופטים - פסל מיכה ופילגש בגבעה - פועלים שני **לוויים** במרכז הסיפור: הלוי שהופך לכהן במקדש מיכה, והאיש הלוי שהשליך את פילגשו לאנשי הבליעל. בשני המקרים, הלוויים נמצאים במוקד הבעיה. לעומתם, מפציעה דמותו המתוקנת של שמואל מבית לוי (דבהי"א ו', יב-כב), שבדומה למיכה הוא הופך לכהן, אך בשונה ממנו מבער את העבודה הזרה מהארץ, מאחד את עם ישראל, ומובילו לתשובה.